**Съобщение**

Във връзка с постъпило уведомление за инвестиционно предложение: „Фотоволтаична централа с генераторна мощност 1500 kW/ 1650 kVA и инсталирана мощност 1503,36 kWp“, в поземлен имот с идент. 48043.290.19, гр. Мизия, общ. Мизия, обл. Враца, възложител: „Голдън Фрут“ ООД, гр. Враца, на основание чл.5, ал.2 от *Наредбата за условията и реда за извършване на оценка на въздействието върху околната среда* (Наредбата за ОВОС), РИОСВ – Враца уведомява за следното:

**І. По отношение на изискванията на глава шеста от Закона за опазване на околната среда:**

 Инвестиционното предложение предвижда изграждане на фотоволтаична централа с генераторна мощност 1500 kW/ 1650 kVA и инсталирана мощност 1503,36 kWp за производство на ел. енергия за продажба.

ИП ще се реализира в поземлен имот с идент. 48043.290.19, с площ: 16560 кв.м., трайно предназначение на територията: „урбанизирана“, с НТП: „за друг вид производствен, складов обект“, гр. Мизия, общ. Мизия, обл. Враца.

Предвижда се да бъдат застроени 6193.7 кв.м. от имота, а 3477.6 кв.м. ще бъдат озеленени.

Предвижда се да бъдат разположени 2592 бр. фотоволтаични елемента (ФВЕ):

- метална конструкция I (МК), която ще се състои от 9 бр. ФВЕ – 2 реда по 8 панела.

- МК II, която ще се състои от 102 бр. ФВЕ – 2 реда по 12 панела.

Присъединяването на ФЕЦ към ел. мрежата ще се осъществи към въздушен електропровод „Подем“ 20 kV, п/ст „Букьовци“, извод „Подем“ 20 kV.

Генерираните строителни отпадъци в резултат от реализацията на ИП ще бъдат извозени на площадка за строителни отпадъци, указана от община Мизия.

При реализацията на ИП няма да се формират отпадъчни води.

Инвестиционно предложение попада в обхвата на т. 3, б. „а“ – „промишлени инсталации за производство на електроенергия, пара и топла вода (невключени в приложение № 1)“ на Приложение №2 на ЗООС. В тази връзка съгласно чл.93, ал.1, т.1 от ЗООС инвестиционното предложение **подлежи на процедура по преценяване на необходимостта от извършването на оценка на въздействието върху околната среда**. В съответствие с чл.93, ал.3 от ЗООС компетентен орган за произнасяне с решение е директорът на РИОСВ - Враца.

**ІІ. По отношение на изискванията на чл.31 от Закона за биологичното разнообразие (ЗБР):**

 Мястото на реализация на ИП не засяга защитени територии по смисъла на Закона за защитените територии (ЗЗТ) и не попада в обхвата на защитени зони съгласно Закона за биологичното разнообразие (ЗБР).

Най-близо разположената защитена зона, на отстояние над 1 км, е BG0000614 "Река Огоста" за опазване на природните местообитания и на дивата флора и фауна, обявена със Заповед № РД - 322 от 02.05.2023г. на МОСВ (обн. ДВ, бр.42 от 12.05.2023г.).

 ИП попада в обхвата на чл.2, ал.1, т.1 от *Наредбата за условията и реда за извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони* (Наредбата за ОС) и подлежи на процедура по **оценка за съвместимостта му** с предмета и целите на опазване на защитените зони, по реда на чл.31, ал.4, във връзка с ал.1 от ЗБР, която се провежда чрез процедурата по преценяване на необходимостта от извършване на ОВОС.

Копие от писмото е изпратено до община Мизия.

/отговорено на 13.09.2023г./